**ՀՀ Տավուշի մարզպետ Հովիկ Աբովյանի հարցազրույցը Vesti.am լրատվական կայքին 26.12.2017**

# Առաջնահերթությունները տրվում են սահմանամերձ համայնքներին. Տավուշի մարզպետ

**-2017թ. ընթացքում մարզպետարանն ի՞նչ աշխատանքներ է իրականացրել զբոսաշրջության ոլորտում: Իրականացված աշխատանքներն ինչպե՞ս եք գնահատում:**

-Նախ նշեմ, որ զբոսաշրջության ոլորտը մեզ համար գերակա ճյուղ է, և սա ամրագրված է նաև Տավուշի մարզի զարգացման ռազմավարության մեջ: Այս բնագավառի վերաբերյալ կան նաև ՀՀ կառավարության կողմից տրված բազմաթիվ հանձնարարականներ: Բնական է, որ մենք, որպեսզի հասնենք ցանկալի արդյունքի, տարվա ընթացքում որոշակի աշխատանքներ ենք կատարում: 2017-ը բավականին բովանդակալից էր այդ առումով: Տուրիզմը զարգացնելու կարևոր նախապայմաններից մեկը մարզի ճանաչելիության բարձրացումն է: Համագործակցելով մի շարք տեղական ու միջազգային կազմակերպությունների հետ, անցնող տարում Բերդի տարածաշրջանում կազմակերպել ենք «Մեղրի և հատապտուղների» փառատոնը, Ենոքավանում՝ «Հայյբույս», Զորականում՝ «Հազար տարվա գյուղամեջ», իսկ Դիլիջանում՝ «Գորգերի» փառատոները: Ինչպես տեսնում եք, մարզի յուրաքանչյուր տարածաշրջանում մենք ունենք ավանդական դարձած միջոցառումներ, որոնք տարեցտարի ավելի են ընդլայնվում` նպատակ ունենալով բարձրացնել մարզի ճանաչելիությունը և նպաստել տուրիզմի զարգացմանը: Զբոսաշրջության ոլորտում շատ կարևոր եմ համարում նաև տեղեկատվական կենտրոնների հիմնումը: Սրանք այն օղակներն են, որոնց միջոցով աշխարհին, զբոսաշրջիկին, մարդուն, ով ուզում է իր հանգիստը կազմակերպել, կարող են ներկայացնել Տավուշի մարզը իր բոլոր հնարավորություններով: 2017 թվականին այդպիսի 2 կենտրոն է հիմնվել մարզում: Ենոքավան համայնքում՝ USAD-ի հետ համագործակցությամբ, ՄԱԿ-ի զարգացման ծրագրով՝ ԵՊՀ Իջևանի մասնաճյուղում, որը հիմնականում միտված է գյուղական տուրիզմի զարգացմանը: Հիմա ԻԴԵԱ հիմնադրամի կողմից Եվրամիության ֆինանսավորմամբ ընթացքի մեջ է Դիլիջանում տուրիզմի զարգացման տեղեկատվական կենտրոնի հիմնման գործընթացը: Պիտի նշեմ, որ տարբեր մասնավոր ներդրողների կողմից մարզում շարունակվում են կառուցվել հանգստյան գոտիներ, հյուրանոցային համալիրներ, սպասարկման օբյեկտներ: Զբոսաշրջության պետական կոմիտեի գործընկերների հետ ամբողջ տարվա ընթացքում հաշվառել ենք նաև դրանք, թե մարզը քանի հանգստյան տուն ու հյուրատուն ունի, դրանք ինչ պայմնաններ ունեն, քանի մարդ և ինչ պայմաններով միանգամից կարող են հանգստանալ մարզում, մի խոսքով, ճշտել ենք այն ամբողջ տեղեկատվությունը, որն անհրաժեշտ է իմանալ հյուր ընդունելու և անհրաժեշտ մակարդակով սպասարկելու համար:

**-Մարզպետարանն առաջիկայում զարգացման ի՞նչ ծրագրեր է նախատեսում: Որո՞նք են մարզի գերակա խնդիրները, ինչ քայլեր են կատարվում դրանց լուծման ուղղությամբ:**

-2017 թվականին ՀՀ կառավարության որոշմամբ հաստատվել է Տավուշի մարզի 2018-2025 թվականների տարածքային զարգացման ռազմավարությունը, որը կարևորագույն ուղենիշ է հանդիսանալու առաջիկա տարիների գործունեության և զարգացման համար: Ես արդեն նշեցի, որ մարզի զարգացման գերակա ոլորտներից մեկը զբոսաշրջությունն է, հաջորդ գերակա ոլորտը գյուղատնտեսությունն է, քանի որ Տավուշի մարզն ավանդաբար գյուղատնտեսությամբ զբաղվող մարզ է: Սա ամրագրված է նաև ռազմավարության մեջ: Բացի ռազմավարությունից յուրաքանչյուր տարի, ելնելով դրանից, մշակվելու են գործողությունների տարեկան պլաններ /ՏԱՊ/, որոնք ընկած են լինելու տվյալ տարվա աշխատանքի հիմքում: Զարգացման ծրագրեր բավականին շատ ունենք, դրանք այս պահին էլ իրականացման ընթացքում են: Դրանցից են ՄԱԿ-ի ծրագրով մարզի 45 համայնքներում իրականացվող աշխատանքները, «ՀիմնաՏավուշ» զարգացման հիմնադրամի կողմից իրականացվող գյուղատնտեսական ծրագրերը, որոնց շրջանակներում հիմնվում են մինի ֆերմաներ, զարգանում է կաթի վերամշակման արտադրությունը և այլն:

**– Մարզում մի քանի համայնքներ ընդգրկվել են խոշորացման ծրագրում: Այս փուլում ծրագիրն ի՞նչ է տվել և հետագայում ի՞նչ է տալու: Համայնքների բնակիչներն ինչպե՞ս են ընդունում դա:**

-Այո, մեր մարզում, բացի Իջևանի տարածաշրջանից, մյուս բոլոր համայնքներն անցել են խոշորացման գործընթացը: Հիմա ունենք խոշորացված Բերդ համայնք, Դիլիջան համայնք և Նոյեմբերյանի տարածաշրջանում խոշորացված 3 համայք՝ Նոյեմբերյան, Կողբ, Այրում: Համայնքների խոշորացումը նպատակ է հետապնդում իրականացնել տարածքների համաչափ զարգացում և արդյունավետ կառավարում, ինչպես նաև ֆինանսական միջոցների և այլ ռեսուրսների կենտրոնացում ու նպատակային օգտագործում, ինչը կնպաստի բնակչությանը մատուցվող ծառայությունների որակի բարձրացմանը:

Արդեն առկա են առաջին դրական արդյունքները: Մասնավորապես, էապես ավելացել է սեփական եկամուտների հավաքագրումը: Դիլիջան համայնքի նոր ձևավորված բյուջեի միջոցներով իրականացվել են նախկին համայնքների աշխատողների վերջնահաշվարկային բոլոր վճարումները՝ ավելի քան 28.5 մլն.դրամ: Մարվել են համայնքների գազիֆիկացման համաֆինանսավորման պարտավորություններից գոյացած մոտ 29 մլն. դրամը, ինչպես նաև տարբեր ոլորտներում գոյացած պարտքեր: Վերանորոգվել և բարեկարգվել են գյուղամիջյան և հանդամասային ճանապարհներ, համայնքային ենթակայության շենք–շինություններ, ձեռք է բերվել տարբեր նշանակության տեխնիկա:

Նոյեմբերյան, Այրում և Կողբ խոշորացված համայնքներում ներդրվել է համայնքային կառավարման տեղեկատվական համակարգի (ՀԿՏՀ)՝ խոշորացված համայնքի համար մշակված տարբերակը, որը հնարավորություն է ընձեռում համայնքի բնակավայրերում վարչական ղեկավարների միջոցով քաղաքացիներին էլեկտրոնային եղանակով մատուցել գրեթե բոլոր այն ծառայությունները, որոնք տրամադրվում են քաղաքացուն համայնքապետարան այցելելու դեպքում:

Խոշորացման գործընթացն առավել արդյունավետ ու նպատակային դարձնելու համար, ՀՀ տարածքային կառավարման և զարգացման նախարարության աջակցությամբ, ԱՄՆ միջազգային զարգացման գործակալության կողմից տեղական ինքնակառավարման բարեփոխումների շրջանակներում, Դիլիջան համայնքում ներդրումային ծրագրերի ֆինանսավորման նպատակով տրամադրվել է 1.739.595 դոլար, Նոյեմբերյանում՝ 1.090.245 դոլար, Այրումում՝ 720.980 դոլար, Կողբում՝ 380.0 դոլար:

**-Հուլիսին վարչապետ Կարեն Կարապետյանը մարզ այցելության ժամանակ ուշադրություն հրավիրեց համայնքների սեփական եկամուտների և աղբահանության ոլորտում հավաքագրման ծավալների ցածր մակարդակի վրա: Ի՞նչ քայլեր են կատարվել այդ ուղղությամբ:**

-Իսկապես, ՀՀ վարչապետ Կարեն Կարապետյանի մոտ հարցը քննարկելուց հետո բավականին աշխուժացել է համայնքների սեփական եկամուտների հավաքագրման գործընթացը: Մարզի համայնքների սեփական եկամուտները 2017 թվականին 2016 թվականի համեմատությամբ աճել են 20.8 %-ով: Դեկտեմբերի 18-ին սեփական եկամուտների կատարողականը կազմել է 800.3 մլն. դրամ 2016 թվականի 718.3 մլն. դրամի դիմաց, կամ դեկտեմբերի 18-ի դրությամբ ավել է հավաքագրվել 82.0 մլն. դրամ: Աղբահանության խնդիրների հետ կապված: Դա չընդհատվող գործընթաց է, բավականին աշխատանք կատարել ենք, բայց դեռ ծրագրեր շատ ունենք իրականացնելու: Նախ ուսումնասիրվել են աղբահանության, սանիտարական մաքրման, կանաչապատման և բարեկարգման ծավալները: Համայնքների ավագանիների նիստերում քննարկվել և հաստատվել են ֆիզիկական և իրավաբանական անձանցից գանձվող վարձավճարների միասնականացված սակագները: Վարձավճարների հավաքագրման ծավալների մեծացումը որակապես կախված է նաև աղբահանության ծառայությունների որակյալ մատուցման, բնակչության և իրավաբանական անձանց կողմից մաքուր միջավայրում քաղաքակիրթ ապրելու ձգտումից: Այդ նպատակով համայնքների հայտերի հիման վրա առաջիկայում ձեռք կբերվեն մեծ թվով ժամանակակից աղբամաններ, ինչպես նաև համապատասխան տեխնիկական միջոցներ:

**-Մարզի խնդիրներից որո՞նք լուծվեցին և որո՞նք լուծում չունեցան 2017 թվականին:**

**Մարզում որքանո՞վ է լուծված գործազրկության հարցը:**

-Մարզի խնդիրներից ես կառանձնացնեի աշխատատեղերի խնդիրը: Ի վերջո ցանկացած ոլորտի զարգացման ուղղությամբ կատարվող քայլերը միտված են հենց աշխատատեղերի ստեղծմանն ու տնտեսության զարգացմանը: Եթե մենք աշխատում ենք զարգացնել գյուղատնտեսությունը, ապա նպատակ ունենք նաև զբաղվածություն ապահովել գյուղաբնակ բնակչության համար: Օրինակ, ՄԱԿ-ի զարգացման ծրագրով, որ Տավուշի մարզում մեկնարկել է 2015 թվականին, 5-ամյա ծրագիր է և մարզում կատարելու է 5 մլն դոլարի ներդրում, գյուղացիական տնտեսություններին տրամադրվում են ջերմատներ, սառնարանային տնտեսություններ, գինու շշալցման տնայնագործական արտադրամասեր, ագրոբազաներ, ցորենի մթերման ու մշակման կետեր: Սահմանամերձ համայնքներին հարկային արտոնությունների սահմանումից հետո, Բերդի տարածաշրջանում սկսեց զարգանալ տեքստիլն ու վերամշակող արտադրությունը՝ հիմնականում շնորհիվ «Տավուշտեքստիլ» և «Էկոգարդեն» ՍՊԸ-ների: Ըստ վիճակագրության՝ 2017 թվականին Տավուշի մարզում ստեղծվել է մոտ 3000 աշխատատեղ տեքստիլի, հանքարդյունաբերության, գյուղմթերքների արտադրության ու վերամշակման, զբոսաշրջության, սպասարկման, առևտրի և այլ ոլորտներում:

Չլուծված խնդիրներ դեռ շատ ունենք: Ինչպես նշեցի, մենք հստակ տեսլական ունեցող մշակված ռազմավարություն ունենք, որով պիտի շարժվենք և աստիճանաբար հասնենք վերջնարդյունքին:

**– Մարզում քանի՞ դպրոց օպտիմալացվեց: Արդյո՞ք դա ինչ-որ խնդիր լուծեց, թ՞ե նոր խնդիրներ առաջ բերեց:**

-Մարզում օպտիմալացվել է 1 դպրոց. Բերդի վարժարանը միացվել է Բերդի ավագ դպրոցին: Բերդի վարժարանի շենքը ոչ տիպային, հարմարեցված շենք էր: Սա ճիշտ մոտեցում էր, քանի որ Բերդի վարժարանի փոքրաթիվ աշակերտների հետագա ուսումնառությունն ավագ դպրոցում ավելի լիարժեք կերպով է իրականացվում:

**-Ի՞նչ առաջընթաց եք գրանցել կրթության, գյուղատնտեսության, առողջապահության ոլորտներում:**

-Հարցը շատ ծավալուն է և բազմաբնույթ, բայց փորձեմ համառոտ պատասխանել: Կրթության ոլորտում որպես առաջընթաց կարելի է դիտարկել հանրապետության առաջավոր հանրակրթական ուսումնական հաստատությունների /«Այբ» դպրոց, «Քվանտ» վարժարան/ հետ հեռադասերի անցկացումը, ինչը հնարավորություն է տալիս համապատասխան լաբորատորիաներ չունեցող դպրոցների աշակերտներին տեսնել, թե ինչպես են կատարվում, օրինակ, քիմիայի փորձերը: Բացի այդ, դա փորձի փոխանակման լավագույն օրինակ է: Առաջընթաց կարելի է համարել 2017-2018 ուսումնական տարում ձեռնարկատիրական տարրեր ինտեգրած փորձնական «Տեխնոլոգիա» առարկայի ներդրումը մարզի բոլոր դպրոցների մեկական 2-րդ և 3-րդ դասարաններում, ինչպես նաև «Ձեռնարկատիրություն» /10-րդ դասարան/ առարկայի փորձնական ծրագիրը մարզի 26 դպրոցներում: 2017 թվականից մարզի բոլոր դպրոցներում ներդրվել է «Կայուն դպրոցական սնունդ»  ազգային ծրագիրը: Ուզում եմ նշել, որ մարզի Կողբ համայնքում ընթանում են 2-րդ Թումո կենտրոնի հիմնման աշխատանքները, առաջինն, ինչպես գիտեք, Դիլիջանում է: Սա նույնպես համարում եմ կրթության ոլորտի ձեռքբերումներից:

Ասացի, որ գյուղատնտեսությունը գերակա ճյուղ է և անընդհատ աշխատանքներ են տարվում այն զարգացնելու ուղղությամբ: Միայն վերջին տարիներին գյուղատնտեսության ոլորտում բացվել է 2400 նոր աշխատատեղ: Ձեռքբերում եմ համարում նաև այն, որ մարզի վերամշակող ձեռնարկությունների կողմից ժամանակին մթերվել է 5106 տ խաղող, 726,4 տ պտուղ, հատապտուղ ու բանջարեղեն: Համեմատության համար ասեմ, որ 2016-ին մթերվել է 4141 տ խաղող, իսկ պտուղը կազմել է 572 տ: Ինչպես տեսնում եք, աճ ունենք: Բացի մթերումներից, 514 տ պտղից չիր է պատրաստվել, իսկ 500 տ դեղձ մարզից արտահանվել է Ռուսաստանի Դաշնություն: Մեր գյուղացիական տնտեսություններն աստիճանաբար աշխուժանում են: Տարվա ընթացքում 550 ֆերմեր դիմել է հիմնադրամի մարզային կառույցին գյուղատնտեսության ոլորտին տրամադրվող ցածր տոկոսադրույքով վարկերից օգտվելու նպատակով հավաստագիր ստանալու համար: Այս պահի տվյալներով մարզում արդեն կատարվել է 3020 հա աշնանացան: Ընդհանուր առմամբ, 2017թ. մարզում պետական, միջազգային և այլ դոնոր կազմակերպությունների, մասնավոր ներդրողների կողմից իրականացվել են շուրջ 3 մլրդ. դրամի ներդրումներ /ջերմոցների, ինտենսիվ այգիների և մեքենատրակտորային կայանների հիմնում, ոռոգման համակարգի բարելավում, պտղի, հատապտղի մթերում, վերամշակում, հեռագնա սարամասերի ճանապարհների և ենթակառուցվածքների կառուցում և բարելավում, չրանոցների տրամադրում և այլն/:

Առողջապահության ոլորտում կնշեի այն հանգամանքը, որ նոր մասնագետներ ներգրավելու շնորհիվ բավականին մեծացել է վճարովի ծառայությունների թիվը և ավելացել է դրանց դիմաց մուտքագրված գումարը: Եթե 2016 թվականի նոյեմբերի 1-ի դրությամբ վճարովի ծառայությունների դիմաց մուտքագրվել է 274,8 մլն. դրամ, ապա 2017-ի նույն ժամանակահատվածում գումարը կազմել է 351,3 մլն. դրամ: Ընթացիկ նախատեսված աշխատանքներ են եղել, որոնք կատարվել են տարվա ընթացքում: Կայացել են բազմաթիվ վերապատրաստման դասընթացներ և բժիշկների, և բուժքույրերի համար, բարելավվել են գյուղական ամբուլատորիաների պայմանները, տարբեր առողջապահական կազմակերպություններ ձեռք են բերել նոր սարքավորումներ: Մասնավորապես, Այգեհովիտ սահմանամերձ համայնքում անցնող տարում շահագործման հանձնվեց վերջին խոսքով կահավորված ամբուլատորիա, Իջևանի պոլիկլինիկայում տեղադրվեց նոր ռենտգեն ապարատ, Բերդի բժշկական կենտրոնում տեղադրվեց իմունոֆերմենտային անալիզատոր և այլն: Սրանք քայլեր են, որոնք գուցե փոքր են թվում, բայց աստիճանաբար բերում են մարզում բուժսպասարկման մակարդակի բարձրացման:

**-Սահմանամերձ համայնքներում ի՞նչ խնդիրներ են լուծվել:**

-Գիտեք, մեր համայնքների մեծ մասը սահմանամերձ է, և այն բոլոր ծրագրերի մասին, որ ես խոսեցի, մեծ մասն իրականանում է հենց սահմանամերձ համայնքներում: Ցանկացած բնագավառում առաջնահերթությունը տրվում է սահմանամերձ համայնքին: Ինչպես գիտեք սահմանամերձերն օգտվում են ՀՀ կառավարության կողմից սահմանված հարկային արտոնություններից: Այդ համայնքներում պետությունն է վճարում նաև օգտագործված էլեկտրաէներգիայի և գազի վարձավճարների 50 տոկոսը: Գործում է սահմանամերձ համայնքների խնդիրների լուծմամբ զբաղվող միջգերատեսչական հանձնաժողով, որի միջոցով նույնպես բավականին աշխատանքներ են կատարվել. խճապատվել են գյուղամիջյան ճանապարհներ, վերանորոգվել են ոռոգման ջրագծեր: Այս հանձնաժողովի ծրագրերից է նաև սահմանամերձ, վտանգավոր հատվածներում ծառատունկ իրականացնելը, որի շրջանակներում հազարավոր ծառեր են տնկվել, ինչպես նաև կառուցվել են պատսպարման թաքստոցներ և պաշտպանիչ հենապատեր: